Nkandla-saak: ‘Zuma het Grondwet oortree’Pres. Jacob Zuma. Foto: Ntswe Mokoena, departement van kommunikasie Adv. Wim Trengove, die EFF se regsverteenwoordiger, het gesê Zuma het hierdeur nie sy etiese verpligtinge as president nagekom nie. “Die president het sy etiese plig versuim deur die OB se bevele te verontagsaam in ŉ poging om sy onregmatige wins te beskerm,” het Trengrove aan 11 regters gesê. “Hy het haar verontagsaam en sy posisie gebruik om homself te verryk en onbehoorlik voordeel te trek, ŉ oortreding van artikel 96 van die Grondwet.” Trengrove het bygevoeg dat Zuma ook sy presidensiële eed om te alle tye die Grondwet te handhaaf, oortree het. “Almal van ons is onderhewig aan die Grondwet, maar daar is ŉ spesiale en veel groter verpligting by die president om die Grondwet en ander wette in die land te handhaaf, te verdedig en te respekteer.” Volgens Trengrove was een van die hoofredes hoekom die EFF die hof genader het juis om te bepaal of Madonsela se bevele verpligtend is. “Dit is belangrik, nie net vir hierdie saak nie, maar vir die doeltreffendheid van die OB sodat sy bindende bevele kan maak wat werklikheid sal word.” Madonsela het in 2014 in haar Nkandla-verslag bevind dat Zuma onregverdig voordeel getrek het uit ŉ projek waartydens ŉ swembad, veekraal, hoenderhok, amfiteater en ontvangsentrum met belastinggeld by sy huis aangebring is. Sy het aanbeveel dat hy ŉ redelike bedrag aan die staat moet terugbetaal, wat deur die Nasionale Tesourie en die polisiediens bepaal kan word, op die items wat nie as veiligheidsmaatreëls beskou kan word nie. Zuma het verlede week aangebied om die saak buite die hof te skik en ŉ gedeelte van die geld, wat deur die ouditeur-generaal bepaal sal word, terug te betaal, maar die DA en die EFF het die aanbod van die hand gewys. Die saak duur voort.